“Geen borgtog vir Oscar” – NelStaatsaanklaer Gerrie Nel. Foto: Antoine de Ras/Independent Newspapers Ltd/Pool (SAPA) Volgens staatsaanklaer Gerrie Nel moet Oscar Pistorius, wat Vrydag in die hooggereghof in Pretoria skuldig bevind is aan strafbare manslag, se borgtog nie verleng word nie. “Strafbare manslag is ŉ ernstige oortreding,” het Nel gesê voordat die hof vir middagete verdaag het. Nel het gesê tronkstraf is steeds ŉ moontlikheid vir Pistorius en hy moet nie op borgtog vrygelaat word nie. Hy het bygevoeg Pistorius het niks wat hom in Suid-Afrika hou nie, aangesien hy al drie sy eie eiendomme verkoop het en by sy familie woon. “Dit is nie in die belang van geregtigheid om ŉ beskuldigde, wat in die hooggeregshof skuldig bevind is aan die nalatige moord van die oorledene, op borgtog vry te laat nie.” Nel het gesê Pistorius was ook in Julie in ŉ “voorval” by ŉ nagklub in Sandton betrokke terwyl hy tydens die verhoor op borgtog vrygelaat is. Pistorius se familie het die voorval na die tyd bevestig en gesê sy optrede was “onwys” en deel van sy “self-benadelende gedrag”. Nel het gesê dié gedrag moet in ŉ ernstige lig beskou word nadat ŉ kenner gesê het Pistorius kan ŉ selfmoordrisiko wees. Adv. Barry Roux, Pistorius se regsverteenwoordiger, het aangevoer die onus berus by die staat om te bewys waarom Pistorius nie op borgtog vrygelaat moet word nie. “Hy het tydens die verhoor aan al sy borgtogvoorwaardes voldoen, en daar is geen rede om nou anders te dink nie,” het Roux gesê. Hy het gesê Pistorius het al sy eiendomme verkoop om sy regonkoste te dek en dit is ŉ verdere bewys dat Pistorius die regstelsel respekteer. “Dit was ŉ lang en duur verhoor.” Pistorius is vroeër deur regter Thokozile Masipa skuldig bevind aan strafbare manslag en dat hy nalatig opgetree het toe hy skote deur die toiletdeur gevuur het toe hy Reeva Steenkamp op 14 Februarie 2013 doodgeskiet het. Pistorius sal na verwagting ná etenstyd hoor of hy weer op borgtog vrygelaat gaan word.